Kansainvälisen antidopingtoimisto Wadan julkaiseman raportin mukaan Venäjän dopingohjelmassa ja näytteiden peittelyssä olivat mukana kaikki urheilijoista ja laboratorioista Venäjän urheiluministeriöön ja tiedustelupalvelu FSB:hen. Likaiset näytteet vaihtuivat puhtaisiin laboratorion seinässä olevan reiän kautta.

Lähes kaikki Venäjän Sotshin talviolympialaisissa 2014 harjoittaman, systemaattisen dopingohjelman ympärillä pyörineet huhut todettiin maanantaina todeksi, kun kansainvälisen antidopingtoimiston Wadan raportin koonnut Richard McLaren julkaisi tutkimustyön tulokset Torontossa.

Raportin päätulokset olivat:

Moskovan Laboratorio oli päävastuussa dopingia käyttäneiden venäläisurheilijoiden suojelusta. Tämä oli mahdollista, sillä Venäjän valtio oli mahdollistanut laboratorion laajamittaisen toiminnan – systeemiä luonnehditaan Wadan raportissa "vikaturvalliseksi" ja metodista käytetään nimeä "The Disappearing Positive Methodology", jolla viitataan katoaviin positiivisiin dopingnäytteisiin. Sotshin Laboratorio kehitti ainutlaatuisen näytteidenvaihto-metodin, joka mahdollisti dopingia käyttäneiden urheilijoiden osallistumisen olympialaisiin. Venäjän urheiluministeriö ohjasi, kontrolloi ja johti venäläisurheilijoiden antamien näytteiden manipulaatioon ja peittelyyn liittyvää operaatiota. Venäjän tiedustelupalvelu FSB, Venäjän maajoukkueen urheilijoiden valmistautumisesta vastaava järjestö CSP (Center of Sports Preparation of National Teams of Russia) ja sekä Moskovan että Sotshin laboratoriot avustivat operaatiossa.

McLarenin johtama tutkimus kesti 57 päivää, jonka aikana tutkimusryhmä keräsi todistusaineistoa epäillystä dopingjärjestelmästä. Tutkimuksen aikana ryhmä haastatteli montaa venäläistodistajaa, jotka kertoivat Venäjän systemaattisesta dopingin peittelystä.

Systeemi oli laajalle levittynyttä, ja monella dopingpeittelyyn osallistuneella Venäjän urheiluministeriön virkamiehellä oli aiempaa taustaa dopingohjelman kanssa työskentelystä. Raportin mukaan myös esimerkiksi Venäjän urheiluministeri Vitali Mutko oli täysin tietoinen dopingmanipulaatiosta.

Steroidicocktaileja ja näytteenvaihtoa

Wadan raportin mukaan Venäjän dopinginkierto-ohjelma oli laaja. Sen mukaan Sotshin dopinglaboratoriota johtanut Grigori Rodtshenkov muun muassa kehitti erityisen steroidicocktailin, joka läpäisi dopingtestit. Raportin mukaan venäläisurheilijat käyttivät versiota cocktailista jo Lontoon olympialaisissa 2012, ja myös Moskovan yleisurheilun MM-kisoissa 2013 doupattiin ja manipuloitiin näytteitä.

Kuvankaappauksessa Wadan raportista näkyy pohjapiirros Sotshin dopinglaboratoriosta. Näytteet vaihdettiin huoneiden 5 ja 6 välisessä seinässä olevan reiän kautta. Kuvankaappaus Wadan raportista

Sotshin laboratoriossa vaihdeltiin myös aktiivisesti venäläisurheilijoiden näytteitä. Toimintatapa oli eritoten kisoja varten kehitetty ja se mahdollisti kärynneiden venäläisurheilijoiden osallistumisen Sotshin kisoihin – raportin mukaan systeemin valmistelu alkoi venäläisvirkamiesten ja lääkärien toimesta jo 2007, ja sai lisäpontta vuonna 2010, kun Venäjä pärjäsi huonosti Vancouverin olympialaisissa.

Päätöksestä vastasivat Wadan raportin mukaan urheiluminsiteri Mutko, varaministeri Juri Nagornikh, sekä CSP:n johtaja Irina Rodionova. Näytteenvaihto tapahtui raportin mukaan yksinkertaisesti seuraavan ketjun mukaisesti:

Venäjän dopingohjelman "suojeluksessa" oleva urheilija antoi dopingnäytteensä kisapaikalla valvovan dopingviranomaisen läsnäollessa. Urheilija sinetöi näytepullon ja ottaa kännykällään valokuvan pullon sarjanumerosta. Kuva sarjanumerosta lähetettiinn CSP:n johtajalle Irina Rodionovalle, joka puolestaan lähetti tiedon edelleen puhelimitse tohtori Rodtshenkoville. Kaikkien urheilijoiden antamat näytteet toimitettiin Venäjältä eteen päin eri lähetyksissä, mutta Venäjän antidopingtyöstä vastaava taho huolehti aina siitä, että Venäjän näytteet olivat päivän viimeisten erien joukossa. Samalla kulki tieto suojeltujen venäläisurheilijoiden pullojen sarjanumeroista: näiden pullojen sisällöt tarvitsivat vaihtamista. Sotshin laboratiossa A- ja B-näytteet eroteltiin. Samalla kuviossa mukana oleva venäläislääkäri otti takin taskuunsa ennalta ilmoitetut näytepullot. Keskiyön aikaan lääkäri siirsi kähveltämänsä pullot seinässä olevan reiän kautta toisella puolella odottavalle Rodtshenkoville. Putkimiehen valeasussa ollut FSB:n agentti Jevgeni Blokhin, jolla oli myös erityislupa toimia dopinglaboratoriossa, palasi puhtaiden näytteiden kanssa laboratorioon, ja asetti nämä aiemmin poistettujen tilalle.

Näytteiden vaihtosysteemin takia dopingia käyttäneet urheilijat eivät kärynneet ja saattoivat osallistua Sotshin olympialaisiin. Vyyhti alkoi kuitenkin purkautua Saksassa 2014 esitetyn dopingdokumentin ja New York Timesin toukokuussa julkaiseman artikkelin myötä. Osa eri maiden antidopingtoimistoista on vaatinut koko Venäjän joukkueen sulkemista Rion olympiakisoista, joskin tästä päättää vasta Kansainvälinen olympiakomitea.